રિઝર્વ બેંકના વ્યાજ દર અને મૌદ્રિક નીતિ બાબતે સરકાર અને રઘુરામ રાજન વચ્ચે મતભેદો પ્રવર્તતા હોવાની ચર્ચા ઘણા સમયથી ચાલતી રહી છે. આવી ચર્ચાના એક તબક્કે તો નાણાપ્રધાન અરુણ જેટલીએ નિવેદન કરીને સ્પષ્ટ કરવું પડ્યું હતું કે તેમની અને રઘુરામ રાજનની વચ્ચે કોઈ મતભેદ નથી. આમ છતાં મોદી સરકારે સત્તા સંભાળી ત્યારથી એક એવી માન્યતા પ્રવર્તી આવી છે કે રઘુરામ રાજન એનડીએ સરકારની અને વધુ સ્પષ્ટ કહેવું હોય તો નાણાપ્રધાનની પસંદગીની વ્યક્તિ નથી, પરંતુ આવી માન્યતામાં વિરોધાભાસી લાગે એવી હકીકત એ છે કે વડા પ્રધાન નરેન્દ્ર મોદીને રઘુરામ રાજન ગમે છે અને એકંદરે તેમની કામગીરીથી પણ સંતુષ્ટ છે.